PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/VP/3/1/107	Bratislava, 18. decembra 2007	

Protimonopolný úrad Slovenskej republiky, odbor koncentrácií v správnom konaní číslo 0075/OK/2007 začatom dňa 08. 10. 2007 na základe oznámenia koncentrácie podnikateľom ARCELOR INVESTEEL France SAS so sídlom 1-5, rue Luigi Cherubini, 93200 Saint Denis, Francúzsko, prostredníctvom JUDr. Martina Nedelku, advokáta so sídlom Zámocká 30, 811 01 Bratislava, vo veci koncentrácie podnikateľov ARCELOR INVESTEEL France SAS so sídlom 1-5, rue Luigi Cherubini, 93200 Saint Denis, Francúzsko, Vallourec Composants Automobiles Vitry SAS so sídlom Zone Industrielle de Vitry, 51300 Vitry-le-François, Francúzsko a Vallourec Précision Soudage SAS so sídlom 12, rue des Usines, 59330 Hautmont, Francúzsko,

rozhodol

podľa § 10 ods. 1 zákona č. 145/1995 Z. z. o správnych poplatkoch v znení neskorších predpisov tak, že vracia podnikateľovi ARCELOR INVESTEEL France SAS so sídlom 1-5, rue Luigi Cherubini, 93200 Saint Denis, Francúzsko, správny poplatok vo výške 100 000 Sk (slovom jedenstotisíc slovenských korún). Správny poplatok bude vrátený na účet číslo - IBAN: CZ66 6200 0062 1800 1023 2091 vedený v Commerzbank, a. s. Praha v Českej republike.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 08. 10. 2007 doručené listom zaevidovaným pod číslom 3694/2007 oznámenie koncentrácie podnikateľom ARCELOR INVESTEEL France SAS so sídlom 1-5, rue Luigi Cherubini, 93200 Saint Denis, Francúzsko (ďalej len „Arcelor IF“), prostredníctvom JUDr. Martina Nedelku, advokáta so sídlom Zámocká 30, 811 01 Bratislava (ďalej len „právny zástupca“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá spočíva v získaní priamej kontroly podnikateľom Arcelor IF nad podnikom podnikateľa Vallourec Composants Automobiles Vitry SAS so sídlom Zone Industrielle de Vitry, 51300 Vitry-le-François, Francúzsko (ďalej len „VCAV“), na základe Kúpno-predajnej zmluvy uzatvorenej dňa 25. 09. 2007 medzi podnikateľmi Vallourec & Mannesmann Tubes so sídlom 27 ter, Avenue du Général Leclerc, 92100 Boulogne Billancourt, Francúzsko (ďalej len „Vallourec & Mannesmann Tubes“) ako predávajúcim a Arcelor IF ako kupujúcim a ArcelorMittal Tubular Products Holding BV so sídlom Hofplein 20 3032Ac Rotterdam, Holandsko (ďalej len „ArcelorMittal Tubular“) ako investorom (ďalej len „Zmluva 1“).

Za oznámenie tejto koncentrácie bol dňa 05. 10. 2007 pripísaný na účet úradu správny poplatok podľa zákona č. 145/1995 Z.z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk, VS: 93486506.

Zároveň s vyššie uvedeným oznámením koncentrácie bolo úradu dňa 08. 10. 2007 doručené listom zaevidovaným pod číslom 3695/2007 oznámenie koncentrácie podnikateľom Arcelor IF, prostredníctvom právneho zástupcu podľa § 10 ods. 9 zákona vo veci koncentrácie, ktorá spočíva v získaní priamej kontroly podnikateľom Arcelor IF nad podnikom podnikateľa Vallourec Précision Soudage SAS so sídlom 12, rue des Usines, 59330 Hautmont, Francúzsko (ďalej len „VPS“), na základe Kúpno-predajnej zmluvy uzatvorenej dňa 25. 09. 2007 medzi podnikateľmi Vallourec & Mannesmann Tubes ako predávajúcim a Arcelor IF ako kupujúcim a ArcelorMittal Tubular ako investorom (ďalej len „Zmluva 2“).

Za oznámenie tejto koncentrácie bol dňa 09. 10. 2007 pripísaný na účet úradu správny poplatok podľa zákona o správnych poplatkoch vo výške 100 000 Sk, VS: 93937523.

Na základe predložených podkladov, najmä na základe Zmluvy 1 a Zmluvy 2, úrad dospel k záveru, že dve samostatne oznámené koncentrácie predstavujú jednu koncentráciu, vzhľadom na to, že zmluvnými stranami Zmluvy 1 a Zmluvy 2 sú rovnaké subjekty, kupujúci na základe týchto Zmlúv nadobudne spoločnosti VPS a VCAV, ktoré kontroluje jedna a tá istá spoločnosť a taktiež vzhľadom na skutočnosť, že predmetné Zmluvy boli podpísané v ten istý deň.

Na základe vyššie uvedeného sa dňa 08. 10. 2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod číslom 0075/OK/2007 vo veci koncentrácie, ktorá spočíva v získaní priamej kontroly podnikateľom Arcelor IF nad podnikom podnikateľa VCAV na základe Zmluvy 1 a nad podnikom podnikateľa VPS na základe Zmluvy 2.

Predmetnú koncentráciu spočívajúcu v nadobudnutí priamej kontroly podnikateľom Arcelor IF nad podnikom podnikateľa VCAV a nad podnikom podnikateľa VPS schválil úrad rozhodnutím číslo 2007/FV/3/1/098 zo dňa 30. 11. 2007. Rozhodnutie nadobudlo právoplatnosť dňa 30. 11. 2007.

Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. 

Na základe žiadosti úradu o poskytnutie čísla účtu v liste číslo 4488/PMÚ SR/2007 zo dňa 10. 12. 2007 podnikateľ Arcelor IF prostredníctvom svojho právneho zástupcu doručil úradu list, zaevidovaný pod číslom 4577/2007 dňa 18. 12. 2007, v ktorom úradu oznámil názov banky a číslo účtu, na ktorý sa má vrátiť správny poplatok zaplatený za jednu z oznámených koncentrácií, ktorý bol z vyššie uvedeného dôvodu pripísaný na účet úradu neodôvodnene.

Na základe vyššie uvedeného úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 10 ods. 6 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Martin Nedelka
advokát
Zámocká 30
811 01 Bratislava